CELEX: 32018D0928
Language: mt
Date: 2018-06-28 00:00:00
Title: Deċiżjoni ta' Implimentazzjoni tal-Kummissjoni (UE) 2018/928 tat-28 ta' Ġunju 2018 li ttemm il-ftuħ mill-ġdid tal-investigazzjoni li tikkonċerna s-sentenzi fil-kawżi konġunti C-186/14 P u C-193/14 P fir-rigward tar-Regolament tal-Kunsill (KE) Nru 926/2009 li jimponi dazju definittiv kontra d-dumping u li jiġbor b'mod definittiv id-dazju provviżorju impost fuq l-importazzjonijiet ta' ċerti pajpijiet u tubi mingħajr saldatura tal-ħadid jew tal-azzar li joriġinaw mir-Repubblika Popolari taċ-Ċina u r-Regolament ta' Implimentazzjoni tal-Kummissjoni (UE) 2015/2272 li jimponi dazju definittiv anti-dumping fuq importazzjonijiet ta' ċerti pajpijiet u tubi mingħajr saldaturi tal-ħadid jew tal-azzar li joriġinaw mir-Repubblika Popolari taċ-Ċina wara rieżami ta' skadenza skont l-Artikolu 11(2) tar-Regolament tal-Kunsill (KE) Nru 1225/2009

29.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 164/51
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/928
   tat-28 ta' Ġunju 2018
   li ttemm il-ftuħ mill-ġdid tal-investigazzjoni li tikkonċerna s-sentenzi fil-kawżi konġunti C-186/14 P u C-193/14 P fir-rigward tar-Regolament tal-Kunsill (KE) Nru 926/2009 li jimponi dazju definittiv kontra d-dumping u li jiġbor b'mod definittiv id-dazju provviżorju impost fuq l-importazzjonijiet ta' ċerti pajpijiet u tubi mingħajr saldatura tal-ħadid jew tal-azzar li joriġinaw mir-Repubblika Popolari taċ-Ċina u r-Regolament ta' Implimentazzjoni tal-Kummissjoni (UE) 2015/2272 li jimponi dazju definittiv anti-dumping fuq importazzjonijiet ta' ċerti pajpijiet u tubi mingħajr saldaturi tal-ħadid jew tal-azzar li joriġinaw mir-Repubblika Popolari taċ-Ċina wara rieżami ta' skadenza skont l-Artikolu 11(2) tar-Regolament tal-Kunsill (KE) Nru 1225/2009
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 266 tiegħu,
   Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) (“ir-Regolament bażiku”),
   Billi:
   A.   IL-MIŻURI FIS-SEĦĦ U L-PROĊEDIMENTI TAL-QORTI
   
   1.   Miżuri definittivi
   
   
               (1)
            
            
               Fis-6 ta' Ottubru 2009, wara investigazzjoni anti-dumping skont l-Artikolu 5 tar-Regolament bażiku (“l-investigazzjoni oriġinali”), il-Kunsill impona dazju anti-dumping definittiv fuq l-importazzjonijiet ta' ċerti pajpijiet u tubi mingħajr saldatura tal-ħadid u tal-azzar (seamless pipes and tubes — “SPT”) li joriġinaw mir-Repubblika tal-Poplu taċ-Ċina (“iċ-Ċina” jew “ir-RPĊ”), permezz tar-Regolament tal-Kunsill (KE) Nru 926/2009 (2) (il-“miżuri oriġinali” jew “ir-Regolament oriġinali”). Il-miżuri ħadu l-forma ta' rati tad-dazju ad valorem li ġejjin: 17,7 % (Shandong Luxing Steel Pipe Co. Ltd.), 27,2 % (għal kumpaniji oħra li kkooperaw), u 39,2 % (għall-kumpaniji l-oħrajn kollha).
            
         
               (2)
            
            
               Fit-8 ta' Diċembru 2015, wara investigazzjoni tar-reviżjoni ta' skadenza skont l-Artikolu 11(2) tar-Regolament bażiku, permezz tar-Regolament ta' Implimentazzjoni tal-Kummissjoni (UE) 2015/2272 (3) (“ir-Regolament dwar ir-rieżami ta' skadenza”), il-Kummissjoni imponiet miżuri anti-dumping definittivi għal perjodu ieħor ta' ħames snin fuq il-bażi li teżisti probabbiltà ta' rikorrenza ta' theddida ta' ħsara.
            
         2.   Sentenzi tal-Qorti Ġenerali u tal-Qorti tal-Ġustizzja
   
   
               (3)
            
            
               Il-miżuri oriġinali kienu bbażati fuq il-konstatazzjoni ta' theddida ta' ħsara u ġew annullati permezz ta' sentenza tal-Qorti Ġenerali tad-29 ta' Jannar 2014 fil-kawża T-528/09 (4), sa fejn huwa kkonċernat il-produttur esportatur Hubei Xinyegang Steel Co. Ltd (“Hubei”).
            
         
               (4)
            
            
               B'sentenza tas-7 ta' April 2016, fil-kawżi magħquda C-186/14 P u C-193/14 P (5), il-Qorti tal-Ġustizzja (“QtĠ”) ikkonfermat il-konstatazzjonijiet tal-Qorti Ġenerali, sa fejn dawn kienu jikkonċernaw lil Hubei (flimkien mas-sentenza tal-Qorti Ġenerali minn hawn'il quddiem kollettivament magħrufa bħala “is-sentenzi Hubei”).
            
         
               (5)
            
            
               Bħala konsegwenza diretta tas-sentenzi Hubei, l-importazzjonijiet lejn l-Unjoni tal-SPT li joriġinaw mir-RPĊ, kif prodotti minn Hubei, tqiesu bħala li qatt ma kienu suġġetti għal miżuri anti-dumping. Għaldaqstant, id-dazji anti-dumping miġbura fuq dawn l-importazzjonijiet kellhom jiġu rimborżati f'konformità mal-leġiżlazzjoni doganali applikabbli.
            
         
               (6)
            
            
               F'Ġunju 2016, il-Kummissjoni neħħiet lil Hubei mil-lista ta' kumpaniji elenkati taħt il-Kodiċi Addizzjonali TARIC A950 u niżżlitha taħt Kodiċi Addizzjonali TARIC C129 ġdid.
            
         
               (7)
            
            
               Fit-9 ta' Settembru 2016, il-Kummissjoni ppubblikat Avviż dwar is-sentenzi fil-kawżi magħquda C-186/14 P u C-193/14 P (l-“Avviż”) (6), li fetaħ mill-ġdid l-investigazzjoni ta' reviżjoni skont l-Artikolu 11(2) tar-Regolament bażiku li wassal għall-adozzjoni tar-Regolament dwar ir-rieżami ta' skadenza. Il-ftuħ mill-ġdid kien limitat fil-kamp ta' applikazzjoni biex jiġi ddeterminat jekk, fid-dawl tas-sentenzi ta' Hubei, ikunx xieraq li jitħassar ir-Regolament dwar ir-rieżami ta' skadenza għall-produtturi esportaturi Ċiniżi għajr għal Hubei.
            
         B.   PROĊEDURA
   
   
               (8)
            
            
               Il-Kummissjoni infurmat uffiċjalment lill-industrija tal-Unjoni rappreżentata mill-Kumitat tad-Difiża tal-Industrija tat-Tubi tal-Azzar Mingħajr Saldatura tal-Unjoni Ewropea (“il-Kumitat tad-Difiża”), lill-produtturi l-oħra magħrufa tal-Unjoni, lill-produtturi esportaturi fir-RPĊ, lill-importaturi/utenti magħrufa li huma kkonċernati, kif ukoll lill-awtoritajiet tar-RPĊ dwar il-ftuħ mill-ġdid tal-investigazzjoni.
            
         
               (9)
            
            
               Il-partijiet interessati ngħataw l-opportunità li jagħtu l-fehmiet tagħhom bil-miktub u li jitolbu li jinstemgħu fil-limitu taż-żmien stipulat fl-Avviż.
            
         
               (10)
            
            
               Wara l-ftuħ mill-ġdid tal-investigazzjoni, l-Assoċjazzjoni Ċiniża tal-Ħadid u l-Azzar (“CISA”) u erba' produtturi esportaturi Ċiniżi ppreżentaw il-kummenti tagħhom. Il-Kummissjoni rċeviet ukoll kummenti mingħand il-Kumitat tad-Difiża, li jirrappreżenta l-industrija tal-Unjoni, fil-limiti ta' żmien speċifikati fl-Avviż.
            
         
               (11)
            
            
               Saru żewġ seduti tal-Kumitat tad-Difiża fil-preżenza tal-Uffiċjal tas-Seduta fi proċedimenti kummerċjali. Il-partijiet l-oħra ma talbux biex jinstemgħu.
            
         C.   OSSERVAZZJONIJIET TAL-PARTIJIET INTERESSATI
   
   
               (12)
            
            
               Kif imsemmi fil-premessa 10, żewġ gruppi ta' partijiet interessati, jiġifieri l-Kumitat tad-Difiża, fuq naħa waħda, u s-CISA u erba' produtturi esportaturi Ċiniżi, min-naħa l-oħra, ippreżentaw il-kummenti tagħhom.
            
         
               (13)
            
            
               L-ewwel nett, il-Kumitat tad-Difiża argumenta li l-Kummissjoni ma kienx messha annullat id-dazju anti-dumping fis-seħħ għal Hubei billi s-sentenzi Hubei kienu jinvolvu biss l-annullament tal-miżuri oriġinali u mhux dawk imposti mir-Regolament dwar ir-rieżami ta' skadenza. Il-Kumitat tad-Difiża sostna wkoll li l-kamp ta' applikazzjoni tas-sentenzi Hubei ma setax jiġi estiż għall-atti legali li ma ġewx ikkontestati quddiem il-qrati tal-Unjoni, anki jekk dawn l-atti huma vvizzjati mill-istess żbalji legali.
            
         
               (14)
            
            
               Skont il-ġurisprudenza tal-qrati Ewropej, l-invalidità ta' regolament oriġinali taffettwa l-validità ta' regolamenti sussegwenti bl-istess mod (7). F'dan il-każ, l-invalidità tal-miżura oriġinali fil-konfront ta' Hubei affettwat ukoll il-validità tar-Regolament dwar ir-rieżami ta' skadenza, sa fejn huwa kkonċernat Hubei. Bħala riżultat ta' din is-sentenza, Hubei qed jitqies li qatt ma kien suġġett għall-miżuri oriġinali, u, konsegwentement, lanqas ma kellu jkun soġġett għar-Regolament dwar ir-rieżami ta' skadenza. Għalhekk, it-talba tal-Kumitat tad-Difiża li Hubei xorta kellu jibqa' soġġett għad-dazji anti-dumping kif imposti mir-Regolament dwar ir-rieżami ta' skadenza, ma ntlaqgħetx.
            
         
               (15)
            
            
               It-tieni, il-Kumitat tad-Difiża allega li l-Kummissjoni ma kellha l-ebda bażi ġuridika biex terġa' tiftaħ l-investigazzjoni tar-rieżami ta' skadenza jew li tirrevoka l-miżuri imposti mir-Regolament dwar ir-rieżami ta' skadenza għall-produtturi esportaturi kollha fiċ-Ċina. Il-Kumitat qal ukoll li s-sentenzi Hubei ma kinux jirrendu bħala invalidu r-Regolament dwar ir-rieżami ta' skadenza, peress li l-Kummissjoni ma bbażatx il-konstatazzjoni tagħha fuq l-istess raġunijiet (iddikjarati illegali) fl-investigazzjoni oriġinali.
            
         
               (16)
            
            
               Il-Kummissjoni rrifjutat dawn l-argumenti wkoll. Mill-ġurisprudenza jirriżulta li għalkemm il-konstatazzjoni tal-invalidità ta' att tal-Unjoni Ewropea twassal għal konsegwenza ġuridika li timponi lill-istituzzjoni li tkun adottat tali att li tieħdu l-miżuri meħtieġa biex tirrimedja l-illegalità kkonstatata— bl-obbligu stabbilit fl-Artikolu 266 TFUE fil-każ ta' annullament ikun applikabbli b'analoġija —din l-istituzzjoni xorta għandha setgħa diskrezzjonali wiesgħa fl-għażla ta' dawn il-miżuri, meta dawn huma kompatibbli mad-dispożittiv tas-sentenza inkwistjoni kif ukoll mal-motivi li jikkostitwixxu s-sostenn neċessarju tagħha (8). F'dan il-każ partikolari, u b'referenza għall-parti dispożittiva u r-raġunijiet tas-sentenzi Hubei, il-Kummissjoni qieset li jkun xieraq li terġa' tiftaħ l-investigazzjoni sabiex tivvaluta, wara li tkun irċeviet l-osservazzjonijiet mill-partijiet interessati, jekk id-dazji fis-seħħ fir-rigward tal-produtturi esportaturi Ċiniżi għajr Hubei għandhomx jitħassru wkoll.
            
         
               (17)
            
            
               Fi kwalunkwe każ, il-Kummissjoni tqis li għandha s-setgħa li tiftaħ l-investigazzjonijiet mill-ġdid, anki f'sitwazzjonijiet li fihom mhijiex legalment obbligata li tagħmel dan.
            
         
               (18)
            
            
               It-tielet, il-Kumitat tad-Difiża argumenta li bit-tħassir tar-Regolament dwar ir-rieżami ta' skadenza, il-Kummissjoni tkun qed tikser il-prinċipju taċ-ċertezza legali billi r-Regolament dwar ir-rieżami ta' skadenza sar definittiv minħabba l-fatt li ma kienx ġie kkontestat quddiem il-Qorti.
            
         
               (19)
            
            
               Madankollu, kif diġà ntqal, l-invalidità ta' regolament oriġinali tista' taffettwa l-validità ta' regolamenti sussegwenti bl-istess mod. Għalhekk, anki jekk regolament sussegwenti ma jkunx ikkontestat quddiem il-qrati Ewropej, jista' xorta waħda jitqies li huwa affettwat mill-illegalità misjuba fir-regolament oriġinali — li abbażi tiegħu ġie ppromulgat — tali li jkun meħtieġ li jitħassar dak preċedenti f'dan ir-rigward. F'dan il-każ, il-Kummissjoni ddeċidiet li tevalwa l-effetti tas-sentenzi Hubei ċċitati fil-premessi 3 u 4 fir-rigward tar-Regolament dwar ir-rieżami ta' skadenza. B'dan il-mod, u sabiex ikunu rispettati d-drittijiet ta' difiża tal-partijiet interessati, hija talbet għal kummenti dwar l-effetti ta' dawn is-sentenzi fuq ir-Regolament dwar ir-rieżami ta' skadenza. Għaldaqstant, huwa żbaljat li jiġi argumentat, mingħajr ebda preċiżazzjoni ulterjuri, li l-prinċipju taċ-ċertezza legali jinkiser kull darba li l-Kummissjoni tikkunsidra it-tħassir ta' miżuri ddikjarati parzjalment invalidi mill-qrati Ewropej kollha kemm huma, b'mod partikolari jekk hija rrispettat b'mod xieraq id-drittijiet ta' difiża tal-partijiet interessati.
            
         
               (20)
            
            
               Fl-aħħar nett, il-Kumitat tad-Difiża argumenta li t-tħassir tal-miżuri jkollu impatt negattiv sinifikanti fuq l-industrija tal-Unjoni, kif ġie konkluż fl-investigazzjoni tar-rieżami ta' skadenza f'termini ta' probabbiltà ta' rikorrenza ta' theddida ta' ħsara, li għandha tiġi kkunsidrata.
            
         
               (21)
            
            
               Il-kummenti tal-industrija tal-Unjoni rigward l-impatt tat-tħassir tal-miżuri fuq is-sitwazzjoni tagħhom huma indirizzati fil-premessi minn 58 sa 66.
            
         
               (22)
            
            
               B'kuntrast ma' dan, is-CISA u l-erba' kumpaniji Ċiniżi qalu li s-sejbiet dwar it-theddida ta' ħsara jaffettwaw lil Hubei u lill-produtturi esportaturi Ċiniżi l-oħra kollha. Għalhekk, fil-fehma tagħhom, it-tħassir tal-miżuri għal Hubei biss u mhux għall-bqija tal-produtturi esportaturi Ċiniżi jikser il-prinċipju ta' nondiskriminazzjoni.
            
         
               (23)
            
            
               Dan l-argument ma setax jiġi aċċettat. Il-prinċipju ta' nondiskriminazzjoni jipprojbixxi, l-ewwel nett, li sitwazzjonijiet simili jiġu ttrattati b'mod differenti, u t-tieni, li sitwazzjonijiet differenti jiġu ttrattati bl-istess mod, minbarra jekk ma jkunx hemm raġunijiet oġġettivi li jiġġustifikaw trattament bħal dan (9). Madankollu, peress li produtturi esportaturi Ċiniżi oħra ma kkontestawx ir-Regolament oriġinali u/jew dak dwar ir-rieżami ta' skadenza quddiem il-Qorti Ġenerali, dawn isibu ruħhom f'pożizzjoni differenti minn Hubei. Dan il-fatt jiġġustifika trattament differenti fil-konfront tal-applikazzjoni tar-Regolament dwar ir-rieżami ta' skadenza. Għaldaqstant, id-differenza fit-trattament waħedha ma tistax tiġi kkunsidrata bħala diskriminatorja sakemm il-partijiet li jilmentaw kontra din il-pożizzjoni differenzjali mhumiex fl-istess pożizzjoni bħal Hubei. Fil-fatt, f'dan il-każ partikolari, il-Kummissjoni ma għandha l-ebda obbligu legali li tħassar il-miżuri fil-konfront tal-bqija tal-produtturi esportaturi billi Hubei biss għażel li jikkontesta l-konstatazzjonijiet ta' dan ir-regolament quddiem il-qrati Ewropej.
            
         
               (24)
            
            
               Is-CISA u l-erba' kumpaniji Ċiniżi qalu wkoll li l-illegalità kkonstatata mill-Qorti tal-Ġustizzja kienet tfisser li l-investigazzjoni li twassal għall-miżuri oriġinali qatt ma kellha tinfetaħ peress li l-premessa għall-ftuħ tagħha kienet l-allegata theddida ta' ħsara li l-Qorti kkonstatat li qatt ma eżistiet. Għaldaqstant, is-CISA u l-erba' kumpaniji Ċiniżi allegaw li n-natura tal-illegalità kkonstatata mill-Qorti affettwat il-legalità tal-miżura anti-dumping kollha kemm hi u b'hekk qajmet kwistjoni ta' interess pubbliku li għandha tirbaħ fuq il-prinċipju taċ-ċertezza legali.
            
         
               (25)
            
            
               Is-CISA ma spjegatx kif iż-żamma tal-miżuri għall-bqija tal-produtturi esportaturi tista' tkun kontra l-interess ġenerali tal-Unjoni, b'mod partikolari meta wieħed iqis il-konstatazzjonijiet matul l-investigazzjoni tar-rieżami ta' skadenza li kkonkludiet, fost l-oħrajn, li ma kienx hemm raġunijiet konvinċenti ta' interess min-naħa tal-Unjoni kontra ż-żamma tal-miżuri anti-dumping fuq l-importazzjonijiet miċ-Ċina (10). Għaldaqstant, din l-allegazzjoni ma ntlaqgħetx. Għal dak li jirrigwarda l-allegazzjoni li l-konstatazzjonijiet magħmula mill-Qorti vvizzjaw ir-Regolament oriġinali sa tali punt li r-Regolament dwar ir-rieżami ta' skadenza ma jistax jibqa' fis-seħħ, ta' min jinnota li l-konstatazzjonijiet tal-Qorti kienu limitati għal Hubei biss. Il-partijiet interessati li ma eżerċitawx id-dritt tagħhom li jikkontestaw ir-Regolament oriġinali quddiem il-qrati Ewropej, għalhekk, ma setgħux isostnu li sentenza tal-qrati Ewropej kellha tapplika għalihom bl-istess mod.
            
         
               (26)
            
            
               Fl-aħħar nett, is-CISA u l-erba' kumpaniji Ċiniżi allegaw li, jekk ir-Regolament dwar ir-rieżami ta' skadenza ma jitħassarx b'effetti erga omnes, dan ikun qed jikser il-prinċipji ta' amministrazzjoni tajba u ta' mġiba amministrattiva tajba.
            
         
               (27)
            
            
               L-annullament ta' regolament anti-dumping jolqot biss lill-partijiet li kkontestawh quddiem il-Qorti tal-Ġustizzja. Dan huwa rifless ukoll fil-prattika komuni tal-Kummissjoni meta timplimenta s-sentenzi. Fid-dawl tal-iżbalji li nstabu mill-Qrati Ewropej, u f'konformità mad-dmir tagħha bħala awtorità indipendenti tal-investigazzjoni, il-Kummissjoni ddeċidiet li xorta waħda tiftaħ mill-ġdid l-investigazzjoni biex jiġi determinat jekk il-miżuri li jirriżultaw mir-Regolament dwar ir-rieżami ta' skadenza għandhomx jitħassru b'effett erga omnes.
            
         
               (28)
            
            
               Għar-raġunijiet stabbiliti fil-premessi 65 u 66, dan l-eżami wera li kull tħassir bħal dan jista', fil-fatt, ma jkunx xieraq. Fi kwalunkwe każ, il-kumpaniji Ċiniżi kkonċernati ma kinux kapaċi jispjegaw b'liema mod in-nuqqas ta' tħassir fil-konfront tal-produtturi esportaturi Ċiniżi kollha jikkostitwixxi ksur tal-prinċipju ta' amministrazzjoni tajba. Għaldaqstant, din l-allegazzjoni ma ntlaqgħetx lanqas.
            
         D.   XERQIEN LI JITNEĦĦEW IL-MIŻURI FID-DAWL TAS-SENTENZI TAL-QORTI TAL-ĠUSTIZZJA U TAL-QORTI ĠENERALI
   
   
               (29)
            
            
               Il-Kummissjoni eżaminat jekk ikunx xieraq li jitneħħew id-dazji anti-dumping estiżi fuq l-importazzjonijiet tal-SPT miċ-Ċina skont ir-Regolament dwar ir-rieżami ta' skadenza, sa fejn dawn id-dazji ġew imposti fuq produtturi esportaturi Ċiniżi għajr Hubei.
            
         
               (30)
            
            
               L-ewwel nett, il-Kummissjoni eżaminat, fid-dawl tas-sentenzi Hubei, l-effetti tas-sentenzi Hubei fuq ir-Regolament dwar ir-rieżami ta' skadenza. It-tieni, il-Kummissjoni eżaminat mill-ġdid l-iżvilupp tal-indikaturi ta' ħsara ewlenin lill-industrija tal-Unjoni wara l-perjodu ta' investigazzjoni tal-investigazzjoni oriġinali fuq il-bażi ta' informazzjoni miġbura dak iż-żmien. It-tielet, il-Kummissjoni evalwat jekk il-konstatazzjonijiet tar-rieżami ta' skadenza jibqgħux l-istess jekk ma jitqisux l-esportazzjonijiet ta' Hubei. Ir-raba', il-Kummissjoni eżaminat l-evidenza miġbura matul l-investigazzjoni tar-rieżami ta' skadenza u s-sejbiet magħmula fuq din il-bażi, u iddeterminat xi jkun l-effett tat-tħassir tal-miżuri fuq l-industrija tal-Unjoni.
            
         1.   L-effetti tas-sentenzi Hubei fuq ir-Regolament dwar ir-rieżami ta' skadenza
   
   
               (31)
            
            
               Il-Qorti Ġenerali annullat ir-Regolament oriġinali li jimponi dazji anti-dumping fuq l-importazzjonijiet ta' SPT miċ-Ċina “inkwantu jimponi dazji anti-dumping fuq l-esportazzjonijiet ta' prodotti mmanifatturati minn Hubei Xinyegang Steel Co. Ltd u jipprovdi għall-ġbir ta' dazji provviżorji stabbiliti fuq dawn l-esportazzjonijiet” (11).
            
         
               (32)
            
            
               B'hekk, huwa ċar mid-dispożittiv ta' din is-sentenza, espliċitament ristretta għad-dazju impost fuq Hubei, li l-annullament kien limitat għad-dazji anti-dumping imposti fuq Hubei biss.
            
         
               (33)
            
            
               Kif stipulat fil-premessa 6, il-Kummissjoni implimentat is-sentenzi Hubei f'Ġunju 2016 billi neħħiet lil Hubei mil-lista ta' kumpaniji elenkati taħt il-Kodiċi Addizzjonali TARIC A950, u poġġietu taħt Kodiċi Addizzjonali TARIC ġdid C129.
            
         
               (34)
            
            
               Madankollu, bil-kontra ta' dak li allegaw ċerti partijiet interessati, l-annullament tar-Regolament oriġinali ma kienx jaffettwa l-validità tal-imsemmi regolament fil-konfront tal-produtturi esportaturi Ċiniżi għajr Hubei.
            
         
               (35)
            
            
               Dan jirriżulta mill-fatt li r-regolamenti anti-dumping fihom kemm miżuri ta' applikazzjoni ġenerali fis-sens li huma jimponu dazju anti-dumping fuq l-importazzjonijiet tal-prodotti kkonċernati bi provenjenza partikolari fuq kategorija ta' destinatarji ddeterminati b'mod ġenerali u astratt, kif ukoll pakketti ta' deċiżjonijiet individwali li jaffettwaw lil dawk indirizzati mir-regolament (12). Il-ġurisprudenza, għaldaqstant, tirrikonoxxi l-possibbiltà ta' annullament parzjali ta' dawn ir-regolamenti. F'tali sitwazzjonijiet, l-annullament favur biss dawk id-destinatarji kkonċernati b'sentenza iħalli f'postu r-regolament ikkontestat għall-partijiet kollha li ma kinux, fil-fatt, jikkontestawh.
            
         
               (36)
            
            
               Huwa għal dawn ir-raġunijiet li l-Avviż speċifikament jispjega li l-ftuħ mill-ġdid ikun “limitat fil-kamp ta' applikazzjoni għar-revoka ta' dazji anti-dumping estiżi. .. sa fejn dawk id-dazji huma imposti fuq produtturi esportaturi Ċiniżi msemmija f'[ir-Regolament dwar ir-rieżami ta' skadenza]” (13).
            
         
               (37)
            
            
               Għaldaqstant, l-iskop tal-ftuħ mill-ġdid ma kienx li tiġi eżaminata l-validità tar-Regolament oriġinali għall-produtturi esportaturi Ċiniżi għajr Hubei, iżda pjuttost li jiġi vvalutat l-impatt tas-sentenzi Hubei fuq ir-Regolament dwar ir-rieżami ta' skadenza u l-miżuri li għadhom fis-seħħ fuq dawk il-produtturi-esportaturi l-oħra.
            
         
               (38)
            
            
               Dawn l-effetti huma limitati peress li l-produtturi esportaturi Ċiniżi l-oħra ma kkontestawx ir-Regolament oriġinali. Minn dan isegwi li, f'dan il-każ, ir-Regolament dwar ir-rieżami ta' skadenza jibqa' validu sa fejn japplika għal produtturi esportaturi Ċiniżi għajr għal Hubei.
            
         2.   L-iżvilupp tal-indikaturi ewlenin tal-ħsara wara l-perjodu ta' investigazzjoni tal-investigazzjoni oriġinali
   
   
               (39)
            
            
               Is-sentenzi Hubei annullaw id-dazji definittivi sa fejn Hubei kien ikkonċernat abbażi tal-fatt li żewġ fatturi stipulati fl-Artikolu 3(9) tar-Regolament bażiku biex jiddeterminaw it-theddida ta' ħsara (jiġifieri l-prezzijiet tal-importazzjonijiet u tal-volumi tal-importazzjonijiet Ċiniżi) urew l-inkonsistenzi u li fattur wieħed (il-kapaċità Ċiniża u r-riskju ta' ridirezzjoni tal-esportazzjonijiet lejn l-Unjoni) ma kienx komplut fir-rigward tal-evidenza rilevanti li kellha titqies. Rigward ir-raba' fattur previst fl-Artikolu 3(9) tar-Regolament bażiku (inventarji tal-industrija tal-Unjoni), il-Qorti Ġenerali kkonstatat li dan il-fattur kien ikkunsidrat irrilevanti mill-Kummissjoni.
            
         
               (40)
            
            
               Il-Kummissjoni qieset li huwa xieraq li teżamina f'aktar dettall l-iżvilupp tal-indikaturi ta' ħsara ewlenin l-oħrajn fil-perjodu li jsegwi l-perjodu ta' investigazzjoni tal-investigazzjoni oriġinali. Il-perjodu ta' investigazzjoni tal-investigazzjoni oriġinali kopra l-perjodu mill-1 ta' Lulju 2007 sat-30 ta' Ġunju 2008 (“il-PI”). Wara l-impożizzjoni ta' miżuri provviżorji fl-investigazzjoni oriġinali, inġabret informazzjoni addizzjonali għall-perjodu li jkopri mill-1 ta' Lulju 2008 sa Marzu 2009 (“wara l-PI”).
            
         
               (41)
            
            
               L-analiżi saret bl-għan li tiddetermina jekk is-sitwazzjoni tal-industrija tal-Unjoni wrietx deterjorament li jista' jindika sitwazzjoni ta' ħsara wara l-perjodu ta' investigazzjoni. F'dan ir-rigward, u għall-finijiet ta' tqabbil, il-Kummissjoni ħadet inkunsiderazzjoni wkoll ix-xejriet matul il-perjodu rilevanti għall-valutazzjoni tal-ħsara matul l-investigazzjoni oriġinali, jiġifieri l-perjodu mill-2005 sal-aħħar tal-perjodu ta' investigazzjoni ta' dik l-investigazzjoni (il-“perjodu kkunsidrat”).
            
         
               (42)
            
            
               L-indikaturi inkwistjoni, kienu l-konsum tal-Unjoni, il-produzzjoni, il-kapaċità ta' produzzjoni, u l-użu tal-kapaċità, il-volum tal-bejgħ u s-sehem tas-suq tal-industrija tal-Unjoni kif ukoll il-prezzijiet tal-bejgħ tal-industrija tal-Unjoni u l-profittabbiltà tagħha.
            
         (i)   Konsum
   
   
               (43)
            
            
               Filwaqt li l-konsum tal-Unjoni żdied b' 24 % matul il-perjodu kkunsidrat, naqas drastikament wara minn 3 172 866 tunnellata fil-perjodu ta' investigazzjoni (PI) għal 1 720 968 tunnellata fil-perjodu ta' wara. Kif spjegat fil-premessa 51 tar-Regolament oriġinali, il-konsum tal-Unjoni naqas b'madwar 30 % fil-perjodu ta' wara l-PI (14).
               
                  Tabella 1
               
               
                  Il-konsum tal-Unjoni
               
               
                            
                        
                        
                           2005
                        
                        
                           2006
                        
                        
                           2007
                        
                        
                           PI
                        
                        
                           Wara l-PI
                        
                     
                           Konsum tal-Unjoni (f'tunnellati)
                        
                        
                           2 565 285 
                        
                        
                           2 706 560 
                        
                        
                           3 150 729 
                        
                        
                           3 172 866 
                        
                        
                           1 720 968 
                        
                     
                            
                        
                        
                            
                        
                        
                            
                        
                        
                            
                        
                        
                            
                        
                        
                            
                        
                     
                           
                              Sors: ir-Regolament oriġinali
                        
                     
         (ii)   Produzzjoni, kapaċità tal-produzzjoni u użu tal-kapaċità
   
   
               (44)
            
            
               Kif muri fit-Tabella 2, il-volum tal-produzzjoni tal-industrija tal-Unjoni wera wkoll tnaqqis sinifikanti wara l-PI, li jirrifletti t-tnaqqis fil-konsum. Bl-istess mod, il-kapaċità naqset wara l-perjodu ta' investigazzjoni. Madankollu, minkejja dan it-tnaqqis fil-kapaċità, dovut għat-tnaqqis aktar sinifikanti fil-volum tal-produzzjoni, l-użu tal-kapaċità niżel għal livell ta' 77 % (meta mqabbel ma' 90 % matul il-PI). Fil-premessa 53 tar-Regolament oriġinali, huwa nnutat li l-utilizzazzjoni tal-kapaċità kienet ta' 60 % biss f'Marzu 2009.
               
                  Tabella 2
               
               
                  Il-produzzjoni, il-kapaċità tal-produzzjoni u l-użu tal-kapaċità
               
               
                            
                        
                        
                           2005
                        
                        
                           2006
                        
                        
                           2007
                        
                        
                           PI
                        
                        
                           Wara l-PI
                        
                     
                           Produzzjoni (tunnellati)
                        
                        
                           2 022 596 
                        
                        
                           2 197 964 
                        
                        
                           2 213 956 
                        
                        
                           2 158 096 
                        
                        
                           1 477 198 
                        
                     
                           Kapaċità (tunnellati)
                        
                        
                           2 451 187 
                        
                        
                           2 469 365 
                        
                        
                           2 446 462 
                        
                        
                           2 398 283 
                        
                        
                           1 889 180 
                        
                     
                           Użu tal-kapaċità
                        
                        
                           83 %
                        
                        
                           89 %
                        
                        
                           90 %
                        
                        
                           90 %
                        
                        
                           78 %
                        
                     
                           
                              Indiċi 2005 = 100
                           
                        
                        
                           
                              100
                           
                        
                        
                           
                              108
                           
                        
                        
                           
                              110
                           
                        
                        
                           
                              109
                           
                        
                        
                           
                              88
                           
                        
                     
                           
                              Sors: ir-Regolament oriġinali
                        
                     
         (iii)   Volum tal-bejgħ u sehem mis-suq
   
   
               (45)
            
            
               Kif jidher fit-Tabella 3, f'konformità mat-tnaqqis fil-konsum, il-volum tal-bejgħ tal-industrija tal-Unjoni fis-suq tal-Unjoni naqas ukoll b'mod sostanzjali, biex b'hekk is-sehem mis-suq baqa' stabbli.
            
         
               (46)
            
            
               Ta' min jinnota li, kif muri fil-premessa 52 tar-Regolament oriġinali, l-esportazzjonijiet Ċiniżi rnexxielhom iżidu l-volum tal-importazzjoni tagħhom u jżommu s-sehem mis-suq stabbli fl-Unjoni matul l-istess perjodu u f'sitwazzjoni li fiha s-suq kien sejjer lura sew.
               
                  Tabella 3
               
               
                  Volum tal-bejgħ u sehem mis-suq
               
               
                            
                        
                        
                           2005
                        
                        
                           2006
                        
                        
                           2007
                        
                        
                           PI
                        
                        
                           Wara l-PI
                        
                     
                           Il-volum ta' bejgħ (tunnellati)
                        
                        
                           1 766 197 
                        
                        
                           1 907 126 
                        
                        
                           2 061 033 
                        
                        
                           2 017 525 
                        
                        
                           1 093 175 
                        
                     
                           Sehem mis-suq
                        
                        
                           68,8 %
                        
                        
                           70,5 %
                        
                        
                           65,4 %
                        
                        
                           63,6 %
                        
                        
                           63,5 %
                        
                     
                           
                              Sors: ir-Regolament oriġinali
                        
                     
         (iv)   Il-prezz tal-bejgħ u l-profittabilità
   
   
               (47)
            
            
               Għalkemm il-prezzijiet tal-bejgħ żdiedu matul il-perjodu kkunsidrat u komplew jiżdiedu wara dan, il-profittabilità naqset b'mod sinifikanti. Il-profittabiltà diġà kienet naqset kemxejn matul il-PI u laħqet livelli baxxi ħafna minn hemm 'il quddiem. Matul l-investigazzjoni oriġinali, kien stabbilit li l-profittabiltà saħansitra laħqet livelli negattivi fl-ewwel kwart tal-2009 (– 0,8 %) (15).
            
         
               (48)
            
            
               Dan id-deterjorament ta' profittabiltà jista' jiġi tal-anqas parzjalment attribwit lit-telf sinifikanti fil-produzzjoni u l-volum tal-bejgħ li kellu impatt fuq l-utilizzazzjoni tal-kapaċità li naqas ukoll, u li kellu impatt negattiv fuq l-ispiża medja tal-produzzjoni.
               
                  Tabella 4
               
               
                  Prezz tal-bejgħ, profittabiltà
               
               
                            
                        
                        
                           2005
                        
                        
                           2006
                        
                        
                           2007
                        
                        
                           PI
                        
                        
                           Wara l-PI
                        
                     
                           Prezz tal-bejgħ (Euro/tunnellata)
                        
                        
                           983
                        
                        
                           1 047 
                        
                        
                           1 188 
                        
                        
                           1 192 
                        
                        
                           1 415 
                        
                     
                           Profittabiltà
                        
                        
                           12,1 %
                        
                        
                           17,5 %
                        
                        
                           17,9 %
                        
                        
                           15,4 %
                        
                        
                           3,5 %
                        
                     
                           
                              Sors: ir-Regolament oriġinali
                        
                     
         
               (49)
            
            
               Fil-qosor, l-indikaturi ewlenin tal-ħsara kollha wrew tnaqqis sinifikanti wara l-perjodu ta' investigazzjoni. Il-volum tal-produzzjoni u tal-bejgħ naqas b'mod sinifikanti b'impatt negattiv fuq l-utilizzazzjoni tal-kapaċità. Is-sehem tas-suq baqa' stabbli, iżda minħabba reċessjoni parallel fis-suq tal-Unjoni. Il-qagħda finanzjarja tal-industrija tal-Unjoni marret lura b'waqgħa drammatika fil-profittabbiltà wara l-perjodu ta' investigazzjoni, li rriżulta anki f'telf fi tmiem l-ewwel kwart tal-2009. Iż-żieda fil-prezzijiet tal-bejgħ ma setgħetx tbiddel dan it-tnaqqis.
            
         
               (50)
            
            
               Għalhekk, jista' jiġi konkluż li l-Unjoni sofriet ħsara fil-perjodu ta' wara l-PI tal-investigazzjoni oriġinali.
            
         3.   Il-kostatazzjonijiet tar-rieżami ta' skadenza fin-nuqqas tal-esportazzjonijiet ta' Hubei
   
   
               (51)
            
            
               Il-Kummissjoni vvalutat ukoll jekk is-sejbiet tar-rieżami ta' skadenza jkunux għadhom validi mingħajr l-esportazzjonijiet ta' Hubei lejn l-Unjoni fl-evalwazzjoni ta' probabbiltà ta' rikorrenza ta' theddida ta' ħsara.
            
         
               (52)
            
            
               F'dan ir-rigward, ta' min jitfakkar li, peress li Hubei ma kkooperax matul l-investigazzjoni tar-rieżami ta' skadenza, il-Kummissjoni ma rċeviet l-ebda data dwar l-importazzjonijiet tagħha matul dan il-perjodu. Lanqas ma kienet disponibbli data speċifika dwar l--importazzjonijiet ta' Hubei fil-bażi tad-data tal-Artikolu 14(6). L-importazzjonijiet minn Hubei saru taħt il-kodiċi addizzjonali TARIC A950, li kien japplika għall-kumpaniji kollha li kkooperaw matul l-investigazzjoni oriġinali iżda ma rċevewx rata ta' dazju individwali. Għaldaqstant, id-data tal-importazzjonijiet aggregata biss, għal 16-il produttur esportatur Ċiniżi (inkluż Hubei), li kollha kemm huma ġew attribwiti l-kodiċi addizzjonali TARIC A950, kienet disponibbli għall-Kummissjoni.
            
         
               (53)
            
            
               Il-Kummissjoni, għalhekk, ma setgħetx tagħmel użu minn din id-data tal-importazzjonijiet aggregata biex tislet minnha l-esportazzjonijiet ta' Hubei weħidhom. Għaldaqstant, minħabba nuqqas ta' kooperazzjoni u fin-nuqqas ta' statistika dwar l-importazzjonijiet ta' Hubei, il-Kummissjoni stmat il-volum tal-importazzjoni ta' Hubei matul il-perjodu tal-investigazzjoni ta' rieżami fuq il-bażi tal-volum ta' importazzjoni matul l-investigazzjoni oriġinali. Din l-informazzjoni ġiet rappurtata minn Hubei fit-tweġiba tiegħu għall-kwestjonarju fl-investigazzjoni oriġinali u ġiet ivverifikata mill-Kummissjoni matul iż-żjara ta' verifika fuq il-post li saret f'Ottubru 2008 fl-istabbilimenti ta' Hubei.
            
         
               (54)
            
            
               Ta' min jitfakkar li, matul il-perjodu tal-investigazzjoni oriġinali, l-importazzjonijiet minn Hubei kienu jammontaw għal madwar [8–13 %] tal-importazzjonijiet Ċiniżi kollha. Il-Kummissjoni, għaldaqstant, assumiet li dan il-perċentwal tat-total tal-importazzjonijiet Ċiniżi baqa' l-istess fin-nuqqas ta' kooperazzjoni minn Hubei matul l-investigazzjoni ta' rieżami ta' skadenza.
            
         
               (55)
            
            
               Skont ir-Regolament dwar ir-rieżami ta' skadenza, l-importazzjonijiet totali miċ-Ċina lejn l-Unjoni matul il-perjodu ta' investigazzjoni ta' rieżami kienu ta' 67 977 tunnellata. Fuq din il-bażi, u meta dan l-istess perċentwal ta' Hubei fuq it-total tal-importazzjonijiet mir-RPĊ (jiġifieri [8–13 %] tat-total tal-importazzjonijiet) jiġi traspost, anki għas-sejbiet fir-Regolament dwar ir-rieżami ta' skadenza, il-kalkolu tal-importazzjonijiet ta' Hubei kien bejn [6 000 u 7 500] tunnellata mis-67 977 tunnellata rreġistrati fir-Regolament dwar ir-rieżami ta' skadenza.
            
         
               (56)
            
            
               Meta jitqies li madwar [87–92 %] tal-importazzjonijiet ikkalkolati kienu minn produtturi esportaturi Ċiniżi għajr għal Hubei, u minħabba li l-Artikolu 3(9) tar-Regolament bażiku jeħtieġ evalwazzjoni globali ta' dawn l-indikaturi, il-Kummissjoni kkonkludiet li l-esklużjoni tal-importazzjonijiet ta' Hubei mill-importazzjonijiet totali Ċiniżi matul il-perjodu ta' investigazzjoni tar-rieżami ma titfax dubju fuq il-valutazzjoni kwalitattiva tal-Kummissjoni li tinsab fir-Regolament dwar ir-rieżami ta' skadenza.
            
         
               (57)
            
            
               Il-kostatazzjonijiet imniżżlin fil-premessi minn 105 sa 109 tar-Regolament dwar ir-rieżami ta' skadenza għalhekk ġew ikkonfermati u jistgħu jinżammu mingħajr ma jsir l-ebda tibdil, anki fin-nuqqas ta' importazzjonijiet li ġejjin minn Hubei.
            
         4.   L-impatt tat-tħassir tal-miżuri fuq l-industrija tal-Unjoni
   
   
               (58)
            
            
               Il-Kummissjoni, sussegwentement, evalwat l-impatt tar-revoka tal-miżuri kontra ċ-Ċina erga omnes fuq is-sitwazzjoni tal-industrija tal-Unjoni.
            
         
               (59)
            
            
               Hawnhekk, ta' min jitfakkar li d-data ekonomika rilevanti nġabret matul l-investigazzjoni tar-rieżami ta' skadenza msemmija fil-premessa 2. Dawn is-sejbiet kienu bbażati fuq fatti u evidenza miġbura matul perjodu aktar reċenti (minn Lulju 2013 sa Ġunju 2014), filwaqt li l-konstatazzjonijiet fl-investigazzjoni oriġinali kienu bbażati fuq evidenza miġbura għall-perjodu minn Lulju 2007 sa Ġunju 2008.
            
         
               (60)
            
            
               L-investigazzjoni tar-rieżami ta' skadenza indikat b'mod ċar dan li ġej: jekk il-miżuri jitħassru, l-industrija se tħabbat wiċċha ma' żieda sinifikanti ta' importazzjonijiet miċ-Ċina li saru bi prezzijiet oġġetti ta' dumping. Ġie stabbilit li l-volumi tal-importazzjonijiet, minħabba l-prezzijiet baxxi, setgħu jilħqu livell simili għal dak li nstab matul l-investigazzjoni oriġinali. B'mod parallel, l-investigazzjoni sabet tnaqqis fil-konsum tal-Unjoni ta' 19 % matul il-perjodu kkunsidrat. Tabilħaqq, ġie stabbilit li l-livell tal-prezzijiet mistenni tal-importazzjonijiet Ċiniżi mingħajr dazju anti-dumping x'aktarx iwaqqa' l-prezzijiet tal-industrija tal-Unjoni b'madwar 40 %. L-industrija tal-Unjoni mhux se tkun kapaċi tlaħħaq ma' żieda ta' importazzjonijiet bi prezz daqshekk baxx. Il-klijenti jkunu tabilħaqq jistgħu jaqilbu faċilment l-ordnijiet tagħhom għal żmien qasir mingħand il-produtturi tal-Unjoni għall-produtturi esportaturi Ċiniżi. Dan iwassal għal żieda sinifikanti fis-sehem tas-suq tal-importazzjonijiet Ċiniżi minn 6,3 % matul il-perjodu ta' investigazzjoni tar-rieżami ta' skadenza għal 30 %. Meta wieħed iqis iż-żieda sostanzjali tal-kapaċità tal-produzzjoni Ċiniża mill-investigazzjoni oriġinali 'l hawn (60 %), l-importazzjonijiet Ċiniżi b'mod imminenti jimlew is-suq tal-Unjoni u jiksbu sehem sostanzjali mis-suq għad-detriment tal-industrija tal-Unjoni.
            
         
               (61)
            
            
               Barra minn hekk, l-investigazzjoni tar-rieżami ta' skadenza wriet kapaċità ta' riżerva sinifikanti fiċ-Ċina (aktar mill-konsum totali tal-Unjoni) li x'aktarx tkun orjentata lejn is-suq tal-Unjoni li baqa' attraenti ħafna għall-esportazzjonijiet Ċiniżi minkejja l-miżuri fis-seħħ. Tabilħaqq, il-kapaċità ta' riżerva kienet stmata għal 2 miljun tunnellata matul il-perjodu ta' investigazzjoni tar-rieżami li qabżet il-konsum totali tal-Unjoni matul l-istess perjodu. Għalhekk, iċ-Ċina tkun kapaċi żżid b'mod sinifikanti l-volumi tal-esportazzjonijiet tagħha lejn l-Unjoni. Din il-konklużjoni hija sostnuta mill-fatt li għadd ta' swieq ta' esportazzjoni oħra importanti taċ-Ċina (bħall-Kanada, l-Istati Uniti tal-Amerka, il-Kolombja, il-Messiku u l-Brażil) kellhom fis-seħħ miżuri ta' difiża kummerċjali kontra l-importazzjonijiet Ċiniżi tal-prodott ikkonċernat u f'għadd ta' pajjiżi oħra fl-investigazzjonijiet għad-difiża tal-kummerċ kienu għadhom għaddejjin. Kien ukoll stabbilit li, minħabba t-tnaqqis fir-ritmu tal-ekonomija Ċiniża flimkien mal-ammont kbir ta' kapaċità żejda, kien hemm pressjoni qawwija fuq il-produtturi Ċiniżi biex jipproduċu f'rati għolja ta' użu tal-kapaċità.
            
         
               (62)
            
            
               Rigward l-evoluzzjoni probabbli tal-prezzijiet tal-importazzjonijiet Ċiniżi, il-prezzijiet tal-importazzjonijiet Ċiniżi kienu diġà sostanzjalment taħt il-prezzijiet tal-bejgħ tal-industrija tal-Unjoni matul il-perjodu ta' investigazzjoni tar-rieżami, minkejja l-miżuri ta' dumping fis-seħħ. Mingħajr dazji anti-dumping, il-prezzijiet tal-importazzjonijiet Ċiniżi kienu mistennija li jonqsu saħansitra aktar u jkunu mistennija marġini ta' twaqqigħ tal-prezz minn madwar 40 %. Din il-pressjoni fuq il-prezzijiet x'aktarx tkun aċċentwata minn żieda qawwija imminenti probabbli fil-volumi tal-importazzjonijiet Ċiniżi.
            
         
               (63)
            
            
               L-investigazzjoni tar-rieżami ta' skadenza kkonfermat li l-livell tal-inventarji ma kellux xi tifsira partikolari għall-analiżi billi l-produtturi tal-Unjoni kienu jipproduċu prinċipalment abbażi ta' ordnijiet fuq terminu qasir mingħand il-klijenti u għalhekk l-inventarji kienu jirrappreżentaw biss perċentwal insinifikanti ta' produzzjoni tal-produtturi tal-Unjoni.
            
         
               (64)
            
            
               Ir-rieżami ta' skadenza wera wkoll li l-effett negattiv fuq l-industrija tal-Unjoni kien jimmanifesta ruħu f'ċaqliq ta' konsumaturi fl-Unjoni lejn l-importazzjonijiet Ċiniżi bi prezzijiet baxxi. Billi l-kapaċità tal-Unjoni mhijiex mistennija tiżdied, dan iwassal ukoll għal żieda sinifikanti fis-sehem tas-suq tal-importazzjonijiet Ċiniżi għad-detriment tal-industrija tal-Unjoni. Dan jirriżulta f'rata aktar baxxa ta' użu tal-kapaċità għall-industrija tal-Unjoni, u għalhekk kostijiet ogħla għal kull unità. Fl-istess ħin, l-importazzjonijiet bi prezzijiet baxxi jeżerċitaw pressjoni fuq il-prezzijiet fis-suq tal-Unjoni, li ma jippermettux lill-produtturi tal-Unjoni li jgħollu l-prezzijiet, u b'hekk iwasslu għal tnaqqis fil-profittabbiltà.
            
         
               (65)
            
            
               Għalhekk, ir-rieżami ta' skadenza kkonkluda li t-tħassir tal-miżuri x'aktarx li jwassal għal rikorrenza ta' theddida ta' ħsara. Din il-konklużjoni ma kienet ikkontestata mill-ebda waħda mill-partijiet interessati, u il-Kummissjoni lanqas ma kienet kapaċi tikseb evidenza li tqiegħed f'dubbju dawn il-konstatazzjonijiet.
            
         
               (66)
            
            
               Għalhekk, u meta wieħed jikkunsidra li saħansitra meta ma jingħatax kas tal-volumi tal-importazzjonijiet minn Hubei, il-konstatazzjonijiet tar-rieżami ta' skadenza ma kinux ikunu differenti, il-Kummissjoni kkonkludiet li, jekk il-miżuri jitħassru, l-impatt ekonomiku fuq l-industrija tal-Unjoni jkun gravi.
            
         E.   KONKLUŻJONI U DIVULGAZZJONI
   
   
               (67)
            
            
               Konsegwentement, kollox ma' kollox u b'konsiderazzjoni partikolari għall-effetti negattivi sinifikanti għall-industrija tal-Unjoni jekk il-miżuri jitħassru, il-Kummissjoni kkunsidrat li ma jkunx xieraq li jitħassru l-miżuri fis-seħħ kontra produtturi esportaturi Ċiniżi oħra għajr Hubei.
            
         
               (68)
            
            
               Fit-28 ta' Lulju 2017, il-Kummissjoni ddivulgat il-fatti u l-kunsiderazzjonijiet essenzjali lill-partijiet interessati kollha li abbażi tagħhom hija ddeċidiet li ma tħassarx il-miżuri anti-dumping fis-seħħ għall-produtturi esportaturi Ċiniżi għajr għal Hubei u stednithom biex jikkumentaw dwar dawn il-konklużjonijiet f'limitu speċifiku ta' żmien.
            
         F.   IL-KUMMENTI TAL-PARTIJIET INTERESSATI WARA D-DIVULGAZZJJONI
   
   
               (69)
            
            
               Wara d-divulgazzjoni, il-Kummissjoni rċeviet kummenti sostantivi f'isem CISA u erba' produtturi esportaturi tal-SPT.
            
         
               (70)
            
            
               Dawn il-partijiet qalu li l-kwistjoni li kellha titqies kienet pjuttost jekk it-tħassir tal-miżuri anti-dumping fis-seħħ kienx legali u konformi mal-prinċipju ta' amministrazzjoni tajba milli jekk it-tħassir kienx xieraq.
            
         
               (71)
            
            
               Biex isostnu dan, il-partijiet argumentaw li fis-sentenzi Hubei, il-Qorti tal-Ġustizzja u l-Qorti Ġenerali kkonstataw li l-miżuri anti-dumping kienu adottati mingħajr konstatazzjoni xierqa ta' ħsara fis-sens tal-Artikolu 3 tar-Regolament bażiku (u l-Artikolu 3 tal-Ftehim anti-dumping tad-WTO) u li għalhekk, il-miżuri oriġinali kienu legalment żbaljati fl-intier tagħhom. Billi rreferew għas-sentenza tal-Qorti tal-Ġustizzja fi Clark u Puma (16), il-partijiet sostnew li illegalità misjuba f'regolament oriġinali titqies li taffettwa l-legalità tar-regolament ta' estensjoni sussegwenti, għalhekk jenħtieġ li jiġi konkluż li r-Regolament oriġinali dwar l-SPT kien fl-intier tiegħu invalidat mill-istess żball. Minn dan isegwi li jekk ma jitħassrux il-miżuri fil-konfront tal-produtturi esportaturi Ċiniżi għajr Hubei, il-Kummissjoni tkun qed taġixxi b'mod inkonsistenti mal-Artikoli 1, 3(1) u 3(9) tar-Regolament bażiku u wkoll mal-Artikolu VI tal-GATT 1994, kif ukoll mal-Artikoli 1 u 18.1 tal-Ftehim anti-dumping tad-WTO.
            
         
               (72)
            
            
               L-istess partijiet komplew billi argumentaw li lanqas ma jkun f'konformità mal-prinċipju ta' amministrazzjoni tajba li jinżammu l-miżuri anti-dumping.
            
         
               (73)
            
            
               Barra minn hekk, dawn il-partijiet iċċaraw li huma ma talbux li l-miżuri jitħassru b'effett erga omnes permezz tal-estensjoni tal-effetti tas-sentenzi Hubei. Huma argumentaw, pjuttost, li t-talba tagħhom li l-miżuri jitħassru kienet ibbażata fuq l-Artikoli 1, 3(1) u 3(9) tar-Regolament bażiku u l-Artikolu VI tal-GATT 1994, u l-Artikoli 1 u 18.1 tal-Ftehim anti-dumping tad-WTO kif imsemmi fil-premessa 71. Tħassir bħal dan ikollu effett ex post li jkun legalment distint mill-estensjoni tal-effetti tas-sentenzi Hubei li jkollhom effett retroattiv.
            
         
               (74)
            
            
               Fl-aħħar nett, dawn il-partijiet innutaw li kull effett negattiv b'konsegwenza tat-tħassir tal-miżuri fuq is-sitwazzjoni tal-industrija tal-Unjoni jenħtieġ li jiġi indirizzat f'investigazzjoni ġdida anti-dumping li għandha titnieda skont l-Artikolu 5 tar-Regolament bażiku.
            
         
               (75)
            
            
               Il-Kummissjoni ma laqgħetx dawn l-argumenti. Għal dak li għandu x'jaqsam mal-allegazzjoni li ż-żamma tal-miżuri fis-seħħ fir-rigward tal-produtturi esportaturi Ċiniżi tal-SPT għajr Hubei tkun inkonsistenti mal-Artikoli 1, 3(1) u 3(9) tar-Regolament bażiku u mal-Artikolu VI tal-GATT 1994, kif ukoll mal-Artikoli 1 u 18.1 tal-Ftehim anti-dumping tad-WTO, u kif indikat fil-premessa 23, il-Kummissjoni fakkret li s-sentenzi Hubei llimitaw l-annullament tar-regolament oriġinali għad-dazji anti-dumping imposti fuq Hubei biss. Kif spjegat ukoll fil-premessa 25, l-investigazzjoni tar-rieżami ta' skadenza dwar il-miżuri SPT kontra ċ-Ċina baqgħet valida sal-istess punt bħal fir-Regolament oriġinali, jiġifieri, sa fejn hija tapplika għall-produtturi esportaturi Ċiniżi għajr għal Hubei.
            
         
               (76)
            
            
               Barra minn hekk, skont il-prinċipju taċ-ċertezza legali, in-natura definittiva ta' miżuri adottati mill-istituzzjonijiet tal-Unjoni tipprekludi li dawn jiġu kkontestati ladarba l-perjodu ta' żmien stabbilit fl-Artikolu 263 TFUE li fih jista' jiġi ppreżentat rikors kontra dawn il-miżuri jkun skada (17). Għalhekk, kull meta parti jkollha dritt ċar li tfittex l-annullament ta' miżura permezz ta' rikors dirett quddiem il-qrati Ewropej — kif għamlu l-produtturi esportaturi Ċiniżi l-oħra kollha għajr Hubei — dik il-parti trid jew teżerċita dak id-dritt jew inkella tibqa' siekta għal dejjem (18).
            
         
               (77)
            
            
               Minn dan isegwi li ma hemm l-ebda obbligu legali li jirriżulta mir-Regolament bażiku jew mill-GATT 1994 u mill-Ftehim anti-dumping tad-WTO biex jitħassru l-miżuri fis-seħħ fir-rigward tal-produtturi esportaturi Ċiniżi għajr Hubei. L-allegazzjonijiet f'dan ir-rigward ma ntlaqgħux.
            
         
               (78)
            
            
               Rigward l-allegazzjoni li l-Kummissjoni ma aġixxietx b'mod konformi mal-prinċipju ta' amministrazzjoni tajba, għandu jiġi osservat, l-ewwel nett li, skont il-ġurisprudenza, il-prinċipju ta' amministrazzjoni tajba, ma jikkonferixxix, minnu nnifsu, drittijiet lill-individwi, ħlief meta jikkostitwixxi l-espressjoni ta' drittijiet speċifiċi (19). Billi ebda parti interessata ma setgħet tqajjem ksur ta' dritt speċifiku f'dan ir-rigward, il-Kummissjoni temmen li l-invokazzjoni ta' argumenti f'dan ir-rigward hija bla bażi. It-tieni, u fi kwalunkwe każ, il-Kummissjoni temmen li aġixxiet partikolarment b'mod konformi ma' dan il-prinċipju billi fetħet mill-ġdid l-investigazzjoni u wettqet valutazzjoni ta' kemm kienu xierqa l-miżuri fis-seħħ fid-dawl tas-sentenzi Hubei. Il-fatt li l-partijiet ma jaqblux mal-eżitu tal-valutazzjoni ma jrenduhiex illegali jew kontra l-prinċipju ta' amministrazzjoni tajba. Barra minn hekk, qed issir referenza għal premessa 27.
            
         
               (79)
            
            
               Fl-aħħar nett, rigward il-possibbiltà tal-industrija tal-Unjoni li tippreżenta lment kontra d-dumping fis-sens tal-Artikolu 5 tar-Regolament bażiku, ta' min jinnota li d-disponibilità ta' kwalunkwe rimedju ma tinvalidax il-valutazzjoni dwar l-inadegwatezza tat-tħassir possibbli tal-miżuri kif imwettaq fil-premessi 27–51.
            
         
               (80)
            
            
               Għalhekk, l-allegazzjonijiet magħmula minn CISA u mill-erba' produtturi esportaturi inkwistjoni ma ntlaqgħux. Għaldaqstant, u kif ġie konkluż fil-premessa 67, b'mod ġenerali u filwaqt li jitqiesu l-effetti negattivi sinifikanti għall-industrija tal-Unjoni jekk il-miżuri jitħassru, il-Kummissjoni qieset li ma jkunx xieraq li jitħassru l-miżuri fis-seħħ kontra ċ-Ċina fid-dawl tas-sentenzi Hubei.
            
         G.   KONKLUŻJONI
   
   
               (81)
            
            
               Fid-dawl ta' dan ta' hawn fuq, wara d-divulgazzjoni mibgħuta fit-28 ta' Lulju 2017, l-ebda kummenti pprovduti mill-partijiet interessati ma setgħu joħolqu dubju dwar is-sejbiet tal-Kummissjoni, u l-konklużjonijiet ġenerali kif stabbiliti fil-premessa 67 huma b'dan ikkonfermati.
            
         H.   DIVULGAZZJONI
   
   
               (82)
            
            
               Minħabba l-kunsiderazzjonijiet addizzjonali msemmija hawn fuq, b'mod partikolari fil-premessi minn 31 sa 38 u minn 39 sa 50, il-Kummissjoni qieset li kien xieraq li tiddivulga mill-ġdid lill-partijiet interessati kollha dawn il-fatti u l-kunsiderazzjonijiet addizzjonali li abbażi tagħhom hija ddeċidiet li ma tħassarx il-miżuri anti-dumping fis-seħħ għall-produtturi esportaturi Ċiniżi għajr għal Hubei, u stednithom biex jikkummentaw dwar dawn il-konklużjonijiet f'perjodu speċifiku ta' żmien. Ma wasal l-ebda kumment mingħand il-partijiet interessati wara d-divulgazzjoni addizzjonali.
            
         
               (83)
            
            
               Il-Kumitat stabbilit bl-Artikolu 15(1) tar-Regolament (UE) 2016/1036 ma esprimiex opinjoni.
            
         ADOTTAT DIN ID-DEĊIŻJONI:
   Artikolu 1
   L-investigazzjoni li tikkonċerna s-sentenzi fil-Kawżi magħquda C-186/14 P u C-193/14 P fir-rigward tar-Regolament (KE) Nru 926/2009 u r-Regolament ta' Implimentazzjoni (UE) 2015/2272 hija b'dan mitmuma.
   Artikolu 2
   Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f' Il-Ġurnal Uffiċjali tal-Unjoni Ewropea.
   
      Magħmul fi Brussell, it-28 ta' Ġunju 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 176, 30.6.2016, p. 21.
   
      (2)  Ir-Regolament tal-Kunsill (KE) Nru 926/2009 tal-24 ta' Settembru 2009 li jimponi dazju definittiv kontra d-dumping u li jiġbor b'mod definittiv id-dazju provviżorju impost fuq l-importazzjonijiet ta' ċerti pajpijiet u tubi mingħajr saldatura, tal-ħadid jew tal-azzar, li joriġinaw mir-Repubblika Popolari taċ-Ċina (ĠU L 262, 6.10.2009, p. 19).
   
      (3)  Ir-Regolament ta' Implimentazzjoni tal-Kummissjoni (UE) 2015/2272 tas-7 ta' Diċembru 2015 li jimponi dazju definittiv anti-dumping fuq importazzjonijiet ta' ċerti pajpijiet u tubi mingħajr saldaturi, tal-ħadid jew tal-azzar, li joriġinaw mir-Repubblika Popolari taċ-Ċina wara rieżami ta' skadenza skont l-Artikolu 11(2) tar-Regolament tal-Kunsill (KE) Nru 1225/2009 (ĠU L 322, 8.12.2015, p. 21).
   
      (4)  Is-Sentenza tad-29 ta' Jannar 2014, Hubei Xinyegang Steel v Il-Kunsill T-528/09,ECLI:EU:T:2014:35.
   
      (5)  Is-sentenza tas-7 ta' April 2016, ArcelorMittal Tubular Products Ostrava u Oħrajn v Hubei,, il-kawżi magħquda C-186/14P u C-193/14P, ECLI:EU:C:2016:209.
   
      (6)  Avviż dwar is-sentenzi fil-Kawżi Konġunti C-186/14 P u C-193/14 P fir-rigward tar-Regolament tal-Kunsill (KE) Nru 926/2009 li jimponi dazju antidumping definittiv u jiġbor b'mod definittiv id-dazju provviżorju impost fuq l-importazzjonijiet ta' ċerti pajpijiet u tubi mingħajr saldatura tal-ħadid jew tal-azzar li joriġinaw mir-Repubblika Popolari taċ-Ċina u r-Regolament ta' Implimentazzjoni tal-Kummissjoni (UE) 2015/2272 li jimponi dazju anti-dumping definittiv fuq importazzjonijiet ta' ċerti pajpijiet u tubi mingħajr saldatura tal-ħadid jew tal-azzar li joriġinaw mir-Repubblika ta' Poplu taċ-Ċina wara reviżjoni ta' skadenza skont l-Artikolu 11(2) tar-Regolament tal-Kunsill (KE) Nru 1225/2009, (ĠU C 331, 9.9.2016, p. 4).
   
      (7)  Is-sentenza tal-Qorti tal-Ġustizzja tal-4 ta' Frar 2016C & J Clark International Ltd u Puma SE, il-Kawżi magħquda C-659/13 u C-34/14, ECLI:EU:C:2016:74, il-paragrafu 79.
   
      (8)  Is-sentenza tal-Qorti tal-Ġustizzja tal-15 ta' Marzu 2018Deichmann, il-Kawża C-256/16, ECLI:EU:C:2018:187, il-paragrafu 87.
   
      (9)  Is-Sentenza tal-Qorti tal-Ġustizzja tas-27 ta' Jannar 2005Europe Chemi-Con (Deutschland) v Il-Kunsill, Il-Kawża C-422/02 P, ECLI:EU:C:2005:56, il-paragrafu 33.
   
      (10)  Ara r-Regolament ta' Implimentazzjoni (UE) 2015/2272, il-premessi minn 112 sa 121.
   
      (11)  Is-sentenza tal-Qorti Ġenerali tad-29 ta' Jannar 2014, fil-Kawża T-528/09, Hubei Xinyegang Steel v Il-Kunsill, ECLI:EU:T:2014:35, il-paragrafu 93.
   
      (12)  Ara s-Sentenza tal-Qorti tal-Ġustizzja tas-16 ta' April 2015, il-Kawża C-143/14 TMK Europe EU:C:2015:236, il-paragrafu 19; l--Opinjoni tal-Avukat Ġenerali Sharpston tal-21 ta' Mejju 2015, il-Kawża C-687/13 Fliesen-Zentrum Deutschland, EU:C:2015:349, il-paragrafu 40; u l-Opinjoni tal-Avukat Ġenerali Warner tal-14 ta' Frar 1979, il-Kawża 113/77 NTN v il-Kunsill (EU:C:1979:39), p. 1212, u p. 1243 b'analoġija, il-Kawża C-200/13 P il-Kunsill v Bank Saderat Iran u l-Kummissjoni EU:C:2016:284, fil-paragrafu 119 u l-ġurisprudenza ċitata.
   
      (13)  L-Avviż, fil-paġna 4.
   
      (14)  Kif issemma wkoll fir-Regolament oriġinali, fin-nota 7 f'qiegħ il-paġna, il-paragun sar bejn il-volumi medji ta' kull xahar.
   
      (15)  Il-premessa 54 tar-Regolament oriġinali.
   
      (16)  Is-sentenza tal-Qorti tal-Ġustizzja tat-4 ta' Frar 2016 fil-kawżi magħquda C-659/13 u C-34/14, C&J Clark International Ltd u Puma SE.
   
      (17)  Is-sentenza tal-1 ta' Lulju 2008, Compagnie maritime belge v il-Kummissjoni, il-Kawża T-276/04, EU:T:2008:237, il-paragrafu 59 u l-ġurisprudenza ċċitata.
   
      (18)  L-opinjoni tal-Avukat Ġenerali Jacobs tas-16 ta' Novembru 2000, Nachi Europe, il-Kawża C-239/99, EU:C:2000:639, il-paragrafu 58
   
      (19)  Is-sentenzi tal-Qorti Ġenerali tat-2 ta' Ottubru 2003, il-Kawża T-196/99 Area Cova v il-Kunsill u l-Kummissjoni, EU:T:2001:281 il-paragrafu 43; tal-4 ta' Ottubru 2006, il-Kawża T- 193/04 Tillack v il-Kummissjoni, EU:T:2006:292, il-paragrafu 127; u tat-13 ta' Novembru 2008, il-Kawża T-128/05 SPM v il-Kunsill u l-Kummissjoni, EU:T:2008:494, il-paragrafu 127.